Naq waanq choqꞌ rey laj Herodes,
li Jesús kiyoꞌla aran Belén xweent Judea.
Wankebꞌ aj qꞌe keꞌchal chaq saꞌ relebꞌ saqꞌe ut keꞌwulak Jerusalén.
Keꞌpatzꞌok ut keꞌxye:
—¿Bꞌar wan li xreyebꞌ laj judío xyoꞌla?
Xochal xbꞌan naq xqil chaq toj saꞌ relebꞌ saqꞌe li chahim retalil li xyoꞌlajik ut xochal chixloqꞌoninkil,
chankebꞌ.
Ut naq kirabꞌi aꞌan,
li rey Herodes kisach xchꞌool ut kiꞌok xkꞌaꞌux joꞌ ajwiꞌ chixjunilebꞌ li wankebꞌ Jerusalén.
Ut laj Herodes kixchꞌutubꞌebꞌ chixjunil li xbꞌeenil aj tij joꞌ ebꞌ ajwiꞌ laj tzꞌiibꞌ saꞌ li tenamit ut kixpatzꞌ rehebꞌ bꞌar taayoꞌlaaq li Cristo.
Ut ebꞌ aꞌan keꞌchaqꞌok ut keꞌxye re:
—Aran Belén xweent Judea xbꞌan naq joꞌkan tzꞌiibꞌanbꞌil chaq xbꞌan li profeta.
Joꞌkaꞌin tzꞌiibꞌanbꞌil saꞌ li Santil Hu:
Li tenamit Belén,
xchꞌochꞌebꞌ laj Judá,
moko qꞌaxal kaꞌchꞌin ta li xwankil saꞌ xyaanqebꞌ li xniinqal ru tenamit re Judá xbꞌan naq aran taaꞌeelq jun Awabꞌej ut aꞌan taabꞌeresiinq re lin tenamit Israel.
Tojoꞌnaq laj Herodes kixbꞌoqebꞌ laj qꞌe saꞌ muqmu ut kixpatzꞌ rehebꞌ joqꞌe tzꞌaqal kikꞌutun li chahim.
Ut naq kixtaqlahebꞌ Belén kixye rehebꞌ:
—Ayuqex aran Belén ut kꞌehomaq eechꞌool chixsikꞌbꞌal toj retal teetaw li kꞌulaꞌal.
Ut naq teetaw chaq,
toleeye we re naq tinxik ajwiꞌ laaꞌin ut toxinloqꞌoni chaq,
chan.
Ut naq keꞌrabꞌi li kixye li rey,
ebꞌ laj qꞌe keꞌkoohebꞌ.
Ut li chahim li keꞌril chaq saꞌ relebꞌ saqꞌe yoo chi xik kꞌamol bꞌe chiruhebꞌ tojoꞌnaq kixaqli saꞌ xbꞌeen li naꞌajej wan wiꞌ li kꞌulaꞌal.
Ut kꞌajoꞌ naq keꞌsahoꞌ saꞌ xchꞌoolebꞌ chirilbꞌal li chahim naq kixaqli saꞌ xbꞌeen li naꞌajej aꞌan.
Ut naq keꞌok saꞌ li kabꞌ,
keꞌxtaw li kꞌulaꞌal rochbꞌen lix María li naꞌbꞌej.
Ut keꞌxwiqꞌibꞌ ribꞌ chiru li Jesús ut keꞌxloqꞌoni.
Ut keꞌxte li xkꞌuulebꞌaalebꞌ ut keꞌxkꞌe li xmaatan.
Ut li maatan li keꞌxkꞌe,
aꞌan li oro,
li incienso ut li sununkil bꞌan mirra xkꞌabꞌaꞌ.
Ut keꞌkꞌutbꞌesiik chiruhebꞌ xbꞌan li Dios saꞌ xmatkꞌebꞌ naq inkꞌaꞌ chik teꞌsuqꞌiiq rikꞌin laj Herodes.
Saꞌ jalan chik bꞌe keꞌxkꞌam naq keꞌsuqꞌi saꞌ xtenamitebꞌ.
Ut naq ak xkoohebꞌ laj qꞌe,
jun xꞌángel li Qaawaꞌ kixkꞌut ribꞌ chiru laj José saꞌ xmatkꞌ ut kixye re:
—Waklin,
kꞌam li kꞌulaꞌal joꞌ wiꞌ li xnaꞌ.
Texꞌeelq arin ut ayuqex saꞌ li tenamit Egipto.
Ut aran texkanaaq toj laaꞌin toxinyehoq aawe.
Texꞌeeleliq xbꞌan naq laj Herodes ok re chixsikꞌbꞌal li kꞌulaꞌal re xkamsinkil.—
Ut laj José kiꞌaj ru,
kiwakli ut kixkꞌam li kꞌulaꞌal joꞌ wiꞌ li xnaꞌ ut saꞌ ajwiꞌ li qꞌojyiin aꞌan keꞌkoohebꞌ Egipto.
Ut keꞌwan aran Egipto toj kikam laj Herodes.
Aꞌan kikꞌulman joꞌ kixtzꞌiibꞌa li profeta li kiyeheꞌ re xbꞌan li Qaawaꞌ naq kixye:
Saꞌ li tenamit Egipto kinbꞌoq chaq li walal,
chan.
(Ose.
Aꞌut laj Herodes naq kiril naq kibꞌalaqꞌiik xbꞌanebꞌ laj qꞌe,
qꞌaxal naq kichal xjosqꞌil.
Ut kixtaqla xkamsinkil chixjunilebꞌ li kokꞌ teelom wankebꞌ Belén,
joꞌ wiꞌ saꞌ ebꞌ li naꞌajej wankebꞌ chixkꞌatq.
Keꞌkamsiik chixjunilebꞌ li kokꞌ teelom li toj kꞌulaꞌalebꞌ jun xxikik aj kaꞌkabꞌ chihabꞌ xbꞌan naq kixbꞌir rix kꞌaꞌru li kutan kiyoꞌla wiꞌ li kꞌulaꞌal joꞌ kiyeheꞌ re xbꞌanebꞌ laj qꞌe.
Joꞌkan naq kitzꞌaqlok ru li yebꞌil xbꞌan li profeta Jeremías naq kixye chi joꞌkaꞌin:
Kiꞌabꞌiik li yaabꞌak saꞌ li tenamit Ramá xbꞌan li nimla rahil chꞌoolej,
ut yotꞌbꞌa chꞌoolej li keꞌxkꞌul.
Aꞌan ebꞌ li ixq aj Israel naq yookebꞌ chi yaabꞌak chirixebꞌ li xkokꞌal.
Ut inkꞌaꞌ chik nekeꞌraj xkꞌojobꞌankil xchꞌoolebꞌ xbꞌan naq ak kamenaqebꞌ chik li xkokꞌalebꞌ.
Ut naq kikam laj Herodes,
jun xꞌángel li Qaawaꞌ kixkꞌutbꞌesi ribꞌ chiru laj José saꞌ xmatkꞌ aran Egipto.
Ut kixye re:
—Waklin.
Kꞌam li kꞌulaꞌal joꞌ wiꞌ li naꞌbꞌej ut texxik wiꞌchik saꞌ li tenamit Israel xbꞌan naq xeꞌkam li keꞌajok re xkamsinkil li kꞌulaꞌal,
chan.
Ut laj José kiwakli,
kixkꞌam li kꞌulaꞌal joꞌ wiꞌ li xnaꞌ ut kichal saꞌ li tenamit Israel.
Ut naq kirabꞌi resil naq aꞌ laj Arquelao chik li rey aran Judea reeqaj laj Herodes li xyuwaꞌ,
laj José kixuwak chi xik aran.
Ut naq kikꞌutbꞌesiik chiru saꞌ xmatkꞌ,
keꞌkoohebꞌ saꞌ jun naꞌajej xweent Galilea.
Keꞌchal ut keꞌwan saꞌ jun li tenamit Nazaret xkꞌabꞌaꞌ xweent Galilea.
Aꞌin kikꞌulman joꞌ keꞌxye li profeta naq keꞌxye naq aj Nazaret tixkꞌabꞌaꞌin.